ศาลฯรับพิจารณา GULF ฟ้องกกพ.ปฏิเสธใบอนุญาต ยันมีคุณสมบัติ “ผู้ค้าก๊าซฯ” ครบถ้วน!
ศาลฯรับพิจารณา GULF ฟ้องกกพ.ปฏิเสธใบอนุญาต ยันมีคุณสมบัติ "ผู้ค้าก๊าซฯ" ครบถ้วน!
9 ก.ค. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า ตามที่มีข่าวเกี่ยวกับบริษัทว่า คณะกรรมการกำกับกิจการพลังงาน (กกพ.) ไม่อนุญาตให้ใบอนุญาตประกอบกิจการจัดหาและส่งก๊าซธรรมชาติเหลว (LNG Shipper) แก่บริษัทนั้น เมื่อวันที่ 14 มิ.ย.60 บริษัทได้ดำเนินการยื่นขอใบอนุญาตประกอบกิจการจัดหาและค้าส่งก๊าซธรรมชาติต่อ กกพ.
อย่างไรก็ดี กกพ.มีมติไม่ออกใบอนุญาตประกอบกิจการจัดหาและค้าส่งก๊าซธรรมชาติ ต่อมาบริษัทได้ใช้สิทธิอุทธรณ์ตามกฎหมายต่อ กกพ. แต่กกพ.ยังคงมีมติยืนยันไม่ออกใบอนุญาตดังกล่าวเช่นเดิม
ทั้งนี้ บริษัทจึงนำคดีมาฟ้องต่อศาลปกครองกลาง เนื่องจากเห็นว่าบริษัทมีคุณสมบัติครบถ้วนทุกประการในการที่จะรับใบอนุญาตดังกล่าว และบริษัทมีความเห็นว่า กกพ. ไม่อาจอ้างเหตุใดๆ โดยชอบด้วยกฎหมายเพื่อปฏิเสธการออกใบอนุญาตให้แก่บริษัทได้
โดยล่าสุดศาลปกครองกลางได้มีคำสั่งรับคำฟ้องดังกล่าวเป็นที่เรียบร้อยแล้ว และคดีอยู่ในระหว่างการพิจารณาของศาล ซึ่งหากคดีมีความคืบหน้าอย่างไร ทางบริษัทจะรายงานให้ทราบต่อไป